Ouers soek antwoorde ná 'brutale aanranding' in koshuis | Maroela Media
Ouers soek antwoorde ná 'brutale aanranding' in koshuis
Die beserings van een van die seuns. (Die foto is verbloem weens die grafiese aard daarvan.) (Foto: ANA)
Twee Oos-Kaapse families eis antwoorde nadat twee 18-jarige leerders van 'n hoërskool in Maluti in hul skoolkoshuis glo brutaal aangerand en met 'n strykyster gebrand is.
Die voorval het glo reeds op 27 Mei in die seunskoshuis van Advent Comprehensive High School gebeur. Volgens die families is die twee leerders deur 'n groep van nege mense aangerand nadat hulle daarvan beskuldig is dat hulle 'n rekenaartablet gesteel het.
Die families beweer hul seuns is eers deur die groep bygedam voordat hulle op hul rûe en arms met 'n warm strykyster gebrand is.
Die leerders se ouers, wat versoek het dat hul kinders se name nie bekendgemaak word nie, beskuldig nou die skoolhoof daarvan dat hy die erns van die voorval probeer toesmeer.
"Ek is omstreeks 16:00 deur die skoolhoof gekontak en hy het vir my gesê daar was 'n bakleiery onder die kinders en my seun het seergekry, maar dit is niks om oor bekommerd te wees nie. Toe ek my seun kontak, het ek agtergekom iets is verkeerd en ek is die volgende dag na die skool toe. Daar het ek my kind in die skoolhoof se gastehuis aangetref," sê een van die seuns se ouer.
"Ek was geskok, want ek kon sien hoe ernstig die voorval was."
Die ouers van die tweede leerder, wat in Mthatha woon, sê die ouers van die eerste leerder het hulle uit Oos-Londen laat weet wat gebeur het. "Ek is baie teleurgesteld oor die manier waarop hierdie saak hanteer is. Die skoolhoof was oneerlik met ons, hy het probeer verhoed dat ons na die skool toe gaan om uit te vind wat gebeur het," het die seun se ma gesê.
Albei families sê hulle is van plan om hul kinders na 'n ander skool te skuif.
Die Oos-Kaapse departement van onderwys het nie op die families se bewerings gereageer nie, maar gesê hulle is bewus van die voorval en besig met 'n ondersoek.
Intussen het kapt. Khaya Tonjeni, woordvoerder van die polisie, bevestig 'n saak is by die polisie aanhangig gemaak. Volgens Tonjeni is ses verdagtes, tussen 20 en 35 jaar oud, in hegtenis geneem. Die polisie is op soek na nog drie verdagtes.
Tonjeni sê die skoolhoof en die koshuishoof word albei ook deur die polisie ondersoek. Hy sê die polisie het inligting ontvang dat die skoolhoof die ouers opsetlik mislei het deur te beweer dit was 'n geringe voorval, terwyl een van die seuns in 'n gastehuis gehuisves moes word.
Minister vra betogers om nie klasse te ontwrig
Wat soek mense van 20 tot 35 jarige ouderdom in 'n skoolkoshuis???
Dis lankal nie meer 'n koshuis nie. Nog 'n skool van die regering wat opleiding gee vir misdaad en dan is die "kinders" verseker van 'n pos in die misdaad werêld. Die regering noem dit: werkskepping. Of mis ek die bus?